*For tettstedet med samme navn, se Ankenes*
Ankenes' tidligere herredshus i Dronningens gate i Narvik.  Foto: TorbjørnS (2015) 
Ankenes kirke på Ankenesstrand.
**Ankenes**, (NO-1855), er en tidligere kommune i Ofoten i Nordland som ble opprettet den 1. januar 1884 etter en deling av Ofoten kommune. Etter delingen hadde Ankenes 1 734 innbyggere og et areal på 2 040,74 kvadratkilometer.  Kommunens landområder tilsvarte de områder som per år 2000 utgjorde Narvik kommune, det vil si inkludert grunnkretsen Veggen som ligger i Evenes. I nord grenset Ankenes mot Troms, i nordvest mot Evenes, i øst mot Sverige og i sør mot Ballangen.

Den 1. januar 1902 fikk Narvik rettigheter som kjøpstad, og ble utskilt fra Ankenes som en egen bykommune (NO-1805) med 3 705 innbyggere og et areal på 12,71 kvadrakilometer, noe som tilsvarte selve Narvik by, Fagernes og Fagernesfjellet. Etter delingen hadde Ankenes kommune et innbyggertall på 3 023 og et areal tilsvarende 2 028,03 kvadratkilometer. 

Ankenes ble administrert fra byen Narvik. Herredshuset ble brent, og store deler av kommunens arkiv ble ødelagt, under andre verdenskrig. I en periode ble kommunen administrert fra en brakke på Narvik torg, før det nye herredshuset ble oppført og huset administrasjonen frem til 1974. Kommunens første ordfører var Bertheus Normann.

Den 1. januar 1974 ble Narvik og Ankenes igjen slått sammen til én kommune. Den nye enheten fikk navnet Narvik, og hadde ved opprettelsen 19 780 innbyggere.

Befolkningsutvikling
--------------------

Folkemengde oppgitt for Ankenes kommune ved folketellinger mellom 1890 og 1970, og estimert folketall ved kommunesammenslåingen i 1974.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **År** | 1890 | 1900 | 1910 | 1920 | 1930 | 1946 | 1950 | 1960 | 1970 | 1974 |
| **Innbyggertall** | 2512 | 7218 | 3127 | 3364 | 4666 | 5379 | 5447 | 6024 | 6769 | 7022 |

Kilde: Folketellinger fra Statistisk sentralbyrå

Noter
-----

1. ↑   Arealet for Ankenes er utregnet ut fra arealene til Ankenes (2028,03 km²) og Narvik (12,71 km²) kommuner, som oppgitt *Gyldendals ett-binds konversasjonsleksikon*.
2. ↑  I 2001 ble det utført en mindre grensejustering i Veggfjell-området mellom Narvik og Evenes kommuner. Veggens gårdsnummer 1 som ble overført til Evenes, var tidligere en del av Ankenes kommune. Arealet utgjorde, ifølge Narvik kommune, 7 km².
3. ↑  Bykommunen ble liggende som en øy innen Ankenes kommune, og delte Ankenes kommunikasjonsmessig i to. Narvik kommune utgjorde områdene fra Orneset i nordøst til toppen av Fagernesfjellet i sørøst. I sørvest gikk grensen like sør for Beisfjordbrua.
4. ↑  Kommunen hadde ingen egentlig administrasjon de første årene. Ordføreren, fra Bjerkvik, var eneste ansatt. Rundt 1900 kjøpte kommunen opp eiendom ved torget i Narvik, noe som trolig etter hvert ble kommunens første administrasjon.
5. ↑  Narvik by har blitt utskilt som egen kommune

Referanser
----------

1. 1 2  *Gyldendals ett-binds konversasjonsleksikon*. Gyldendal, Oslo 1967. ISBN 8205006091
2. ↑  Statistisk sentralbyrå, folke- og boligtelling 1. november 1970. 1805 Narvik. Side 27: Kart over Narvik kommune med kretsinndeling.

|  |  |
| --- | --- |
| Oppslagsverk/autoritetsdata | Store norske leksikon
 |